توڤالو (بلينݣليزية: Tuvalu) هي بلاد أرخبيل د 9 د لجزر، جات ف لمحيط لهادي مابين هاواي و ؤسطراليا، و تابعة للقارة ديال أوقيانوسيا. أقرب لبلدان ليها هوما جزر صالومون و ڤانواتو و ناورو و كيريباتي و صاموا و فيدجي. توڤالو هي تالت أصغر بلاد ف لعالم من ناحية السكان، و رابع أصغر بلاد من جيهة لمساحة. أول مرّة وصلو لأوروپيين للجزر د توڤالو كانت ف 1568 ملّي داز حداها واحد لباطّو صبليوني. ف اللول د لقرن 19، ستعمراتها بريطانيا، اللي زادتها للإمبراطورية ديالها. ف 1974، تدار استفتاء اللي قررو فيه الناس ديال توڤالو يستاقلّو. ف 1978، ستاقلاّت لبلاد و دخلات مع لمنضمة د لكومنويلت. تسيكنو ف توڤالو شويا كتر من 11.000 واحد، و لعاصمة ديالها هي فونافوتي. اللغات الرسمية ديال لبلاد هوما التوڤالوية و لينݣليزية، و لفلوس اللي كيتخدّمو هوما الدولار د توڤالو و الدولار لأوسطرالي. ف عام 2000، دخلات توڤالو ف لأمم لمتحدة، و هي داخلة تا مع لبنك الدولي و صندوق النقد الدولي. توڤالو من لبلدان لقلال ف لعالم اللي ما داخلاش مع بزاف د لمنضمات الدولية. بحال دابا هي ما داخلاش مع منضمة التجارة لعالمية و ماداخلاش مع لأنطرپول.